作者：赵必□
词牌/韵律：沁园春

paragraphs: 看做官来，只似儿时，掷选官图。
如琼崖儋岸，浑么便去，翰林给舍，喝采曾除。
都一掷间，许多般样，输了还赢赢了输。
回头看，这浮云富贵，到底花虚。
吾生谁毁谁誉。
任荆棘丛丛满仕途。
叹塞翁失马，祸也福也，蕉间得鹿，真欤梦欤。
何怨何尤，自歌自笑，天要吾侪更读书。
归去也，向竹松深处，结个茅庐。